10.000 de lei. Aceasta este suma totală cu care Jandarmeria Bihor i-a amendat pe membrii şi simpatizanţii asociaţiei Oradea Civică, pentru că au scandat împotriva PSD în seara de 21 noiembrie în parcarea Aeroportului din Oradea şi a doua zi în centrul comunei Sânmartin, unde un grup de senatori ai acestei formaţiuni a participat la dezvelirea bustului lui Mihai Viteazul.

"Adunare publică interzisă"

Potrivit unui anunţ făcut pe Facebook despre amenda primită de către preşedintele Oradea Civică, Sebastian Duma, "au fost amendaţi oameni care nu au nimic de-a face cu organizaţia noastră, simpli cetăţeni care s-au oprit şi ei prin zonă ca să vadă despre ce este vorba. Da, cam la atât se rezumă drepturile omului în zodia PSD-ALDE: ai voie să te opreşti într-un loc doar dacă-ţi dăm voie noi, Partidul, prin braţul înarmat care e Jandarmeria".

Potrivit unuia dintre procesele-verbale încheiate de jandarmi pe 22 noiembrie, la ora 19.20, vina contravenienţilor a fost că înainte cu o seară, când un grup de senatori PSD a venit la Oradea cu avionul, fiecare protestatar "a participat la o acţiune publică interzisă în parcarea Aeroportului, refuzând să părăsească locul de desfăşurare a acţiunii publice după ce a fost avertizat de jandarmi", ceea ce a atras o sancţiune de 500 lei.

De asemenea, a doua zi, protestatarii prezenţi la Sânmartin s-au făcut vinovaţi de o "contramanifestaţie".

"Ordin de la Partid"

Contactat de BIHOREANUL, preşedintele Oradea Civică a declarat că în total au fost amendaţi 20 de membri şi simpatizanţi ai organizaţiei neguvernamentale, aceasta fiind de altfel prima sancţiune împotriva lor, de la înfiinţarea ei, cu aproape doi ani în urmă.

"Neoficial, ni s-a confirmat (n.r. – din partea jandarmilor orădeni) că ordinul de a fi amendaţi cu orice preţ a venit pe linie de partid, direct de la Bucureşti, via Ministerul Administraţiei şi Internelor", a spus Sebastian Duma. De altfel, senatorii PSD întâmpinaţi de protestatari la Aeroport, majoritatea din sudul ţării, au şi declarat atunci că în judeţele lor asemenea acţiuni nu sunt permise.

Duma a precizat că membrii asociaţiei vor contesta în instanţă amenzile primite.

Amintim că la Sânmartin, un afacerist local cu probleme penale, Cozmin Bonica, apropiat al primarului PSD-ist al comunei, a agresat un protestatar şi pe reporterul BIHOREANULUI, fiind amendat cu 500 de lei de către jandarmi, însă numai pentru violenţa comisă împotriva jurnalistului, căruia i-a şi smuls din mână telefonul, cea îndreptată asupra protestatarului fiind lăsată nesancţionată.

UPDATE: No comment

Contactat de BIHOREANUL, purtătorul de cuvânt al Jandarmeriei Bihor nu a comentat, pe fond, acuzaţiile care li se aduc jandarmilor, precizând doar că persoanele amendate au fost sancţionate pentru contramanifestaţie.

"În data de 22.11.2018, în jurul orei 13:00, 11 persoane au participat in localitatea Sanmartin la o contramanifestaţie organizată in acelasi loc şi în acelaşi timp cu manifestarea avizata de dezvelire a bustului voievodului "Mihai Viteazul ", faptă prevăzută şi sancţionată de art.26 litera g din Legea 60/91. Pe cale de consecinţă, persoanele au fost sancţionate de către Jandarmeria Bihor cu câte 500 lei fiecare. Cu ocazia aceluiaşi eveniment, au mai fost sancţionate alte 2 persoane care au avut altercaţii cu membrii Asociaţiei Oradea Civică 2017", a transmis sublocotenentul Valeriu Macovei, Ofiţer de Relaţii Publice la IJJ Bihor.